Den nye digitale agendaen gjør at virksomhetsledere må kunne håndtere et nytt og mer komplekst risikobilde. Det gjør at cybersikkerhet i dag griper inn i alt: i digitaliseringen av kundedialog og tjenester, verdikjeder og arbeidsprosesser – og i intern og ekstern samhandling.
Ledere erkjenner i større grad enn tidligere risiko og egne begrensninger, men ønsker ikke å være bremseklosser for digitaliseringen. Selv om den digitale forståelsen og modenheten i virksomhetene har økt, og investeringene i cybersikkerhet vokser, er altfor mange fortsatt for dårlig forberedt. De mangler kompetansen og innsikten som gjør at de får totalbildet og kan se ting i sammenheng.
– Ny teknologi er mye sikrere enn de gamle løsningene du har i kjelleren. Gjennom å fase ut gamle systemer og ta i bruk nye plattformer og løsninger, vil virksomheten evne å utvikle seg og skape vekst. Det er fullt mulig å digitalisere tjenester og verdikjeder slik at sikkerheten ivaretas, men det trengs riktig kompetanse. Det vil si både folk som kan maskinlæring og kunstig intelligens, men også de som ser koblingen mellom teknologi, forretning og trusler. Evnen til å avdekke og håndtere hendelser i egen virksomhet og eget økosystem blir viktigere og viktigere, poengterer Kristiansen.
KPMGs topplederundersøkelse, CEO Outlook 2018, viser at 8 av 10 nordiske toppledere forventer at ny teknologi som kunstig intelligens og intelligent automasjon vil skape flere nye jobber. Og de kjenner virksomhetens begrensninger, for øverst på listen over kompetanse de mener blir kritisk for å understøtte virksomhetens videre vekstplaner står cybersikkerhetseksperter, etterfulgt av dataingeniører og spesialister innenfor de nye teknologiretningene.
Sørg for at de digitale verdikjedene er under god kontroll. Tenk også på tredjeparter som utvikler og forvalter kritiske systemer, og som kanskje også sitter i andre land. Her må virksomheten ha kontroll, og følge opp jevnlig. Du må orke å ha overblikket!
Tren på å håndtere hendelser. Du må øve mye, og sikre god styring og hendelseshåndtering. Dersom ting går i svart og virksomheten ikke har øvd, vil alt ta mye lenger tid. Kostnadene og det potensielle skadeomfanget ved manglende beredskap er mye høyere enn kostnaden ved å etablere proaktive og forebyggende tiltak.
Offentlige og private virksomheter må samarbeide enda mer enn de gjør i dag. Finn gode samarbeidspartnere, spesielt i samme sektor, vær åpen om sikkerhetsspørsmål og del erfaringer. Dersom noe kritisk skjer, og du har gode samarbeidspartnere i ryggen, vil du ofte komme mye bedre ut av situasjonen.